༄༅།།ཨ་མདོ་དགེ་བཤེས་འཇམ་དཔལ་རོལ་བའི་བློ་གྲོས་ནི།མདོ་སྨད་ཙོང་ཁའི་ཡུལ་གྱི་མཚོ་ཁྲི་ཤོར་རྒྱལ་མོའི་ཉེ་འགྲམ་དུ།ཉིན་ལུང་ཝང་གི་ཁྱིམ་རྒྱུད།གནུབས་སངས་རྒྱས་ཡེ་ཤེས་ཀྱི་གདུང་རིགས་ལས་མཆེད་པ་ཡབ་རིག་སྔགས་འཛིན་པ་འཁྱམ་རུ་སྐུ་ཆེན་དང་།ཡུམ་སྤྲེའུ་ནག་བཟའ་གཉིས་ཀྱི་སྲས་སུ་སྤྱི་ལོལོར་སྐུ་འཁྲུངས།དགུང་ལོ་བདུན་པར།ཨ་ཕྱི་རྒན་མོ་ཞིག་ཡོད་པས་གཉོར་སྐྱོང་བྱས་ཏེ་མོ་རང་གིས་དམ་པ་འདིར་ཀློག་སློབ་བཞིན་དབུས་ཀྱི་ལྷ་སར་མཇལ་སྐོར་ལ་སོང་།ཇོ་ཤཱཀ་རྣམ་གཉིས་སོགས་མཇལ་སྐབས་སྐུ་ཚེ་དེ་ལ་དཀོར་དང་ལོག་འཚོར་མི་འབག་པའི་ཐུགས་སྨོན་གནང་བ་སོགས་སྐུ་ན་ཕྲ་ཡང་རྣམ་དཀར་གྱི་བག་ཆགས་བརྟས་པའི་རང་རྟགས་མངོན་དུ་གྱུར།རྒྱལ་དབང་བཅུ་གསུམ་པ་ཆེན་མོ་ལས་སྲད་བརྒྱུད་བླ་མའི་རྣལ་འབྱོར་དགའ་ལྡན་ལྷ་བརྒྱ་མའི་ཁྲིད་ལུང་སོགས་ཟབ་ཆོས་དུ་མ་ནོད།ཕྱིས་སྐུ་འབུམ་དུ་བཞུགས་སྐབས་ཀྱང་ཆོས་བཀའ་མང་དུ་གསན།